(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΔ΄

Δευτέρα 22 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας της Βουλευτού κ. Α. Ασημακοπούλου, σελ.
2. Ανακοινώνεται ότι με την από 22 Μαΐου 2017 απόφαση του Προέδρου της Βουλής κ. Νικολάου Βούτση, συγκροτήθηκε η Διακομματική Κοινοβουλευτική Επιτροπή για το δημογραφικό, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Ναυτιλίας και Νησιωτικής Πολιτικής, σχετικά με την πλήρη αποδυνάμωση του Ελληνικού Νηολογίου, σελ.
 β) Προς τον Υπουργό Εσωτερικών, σχετικά με τον καθαρισμό της κοίτης των ποταμών Τσικνιά, Μυλοπόταμου και Γκαγκαδέλλη στη Λέσβο, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Παιδείας, Έρευνας και Θρησκευμάτων, Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Διοικητικής Ανασυγκρότησης, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών, καθώς και οι Υφυπουργοί Παιδείας, Έρευνας και Θρησκευμάτων και Οικονομικών κατέθεσαν στις 19.5.2017 σχέδιο νόμου: «Μέτρα για την επιτάχυνση του κυβερνητικού έργου σε θέματα εκπαίδευσης», σελ.
2. Κατάθεση Εκθέσεως Διαρκών Επιτροπών:

Η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεσή τους στην πρόταση νόμου αρμοδιότητας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εγγυημένο κοινωνικό εισόδημα-ενίσχυση κοινωνικής προστασίας και ένταξης», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.

Β. Επί των επικαίρων ερωτήσεων:
ΚΟΥΡΟΥΜΠΛΗΣ Π. , σελ.
ΠΛΑΚΙΩΤΑΚΗΣ Ι. , σελ.
ΣΚΟΥΡΛΕΤΗΣ Π. , σελ.
ΤΑΣΣΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚΔ΄

Δευτέρα 22 Μαΐου 2017

Αθήνα, σήμερα στις 22 Μαΐου 2017, ημέρα Δευτέρα και ώρα 18.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Πριν όμως εισέλθουμε στη συζήτηση των επικαίρων ερωτήσεων, έχω να κάνω κάποιες ανακοινώσεις προς το Σώμα.

Κυρίες και κύριοι Βουλευτές, έχω την τιμή να σας ανακοινώσω ότι με την από 22 Μαΐου 2017 απόφαση του Προέδρου της Βουλής συγκροτήθηκε η Διακομματική Κοινοβουλευτική Επιτροπή για το δημογραφικό. Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση έχει ως εξής:

Αλλαγή σελ.

Να μπουν οι σελ.3-4

Αλλαγή σελ.

**ΠΡΟΕΔΡΕΥΩΝ (Γεώργιος Βαρεμένος):** Επίσης έχω την τιμή να ανακοινώσω προς το Σώμα ότι οι Υπουργοί Παιδείας, Έρευνας και Θρησκευμάτων, Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Διοικητικής Ανασυγκρότησης, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών, καθώς και οι Υφυπουργοί Παιδείας, Έρευνας και Θρησκευμάτων και Οικονομικών κατέθεσαν στις 19-5-2017 σχέδιο νόμου: «Μέτρα για την επιτάχυνση του κυβερνητικού έργου σε θέματα εκπαίδευσης».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον.

Τέλος η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων καταθέτουν την έκθεσή τους στην πρόταση νόμου αρμοδιότητας του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εγγυημένο κοινωνικό εισόδημα-ενίσχυση κοινωνικής προστασίας και ένταξης».

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την τρίτη με αριθμό 807/8-5-2017 επίκαιρη ερώτηση δεύτερου κύκλου του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Ναυτιλίας και Νησιωτικής Πολιτικής,σχετικά με την πλήρη αποδυνάμωση του Ελληνικού Νηολογίου.

Κύριε Πλακιωτάκη, έχετε τον λόγο για δύο λεπτά.

**ΙΩΑΝΝΗΣ ΠΛΑΚΙΩΤΑΚΗΣ:** Κύριε Υπουργέ, σας έχω ακούσει πολλές φορές το τελευταίο χρονικό διάστημα να αναφέρεστε στις προτεραιότητες σας για την ενίσχυση της ανταγωνιστικότητας της ελληνικής ναυτιλίας.

Πέρα, όμως, από τις γενικότερες και γενικόλογες αναφορές και τις δηλώσεις σας ότι οι Έλληνες εφοπλιστές είναι πρόθυμοι να συμβάλλουν στον σχεδιασμό του Υπουργείου σας, τα στοιχεία σάς διαψεύδουν. Και σας διαψεύδουν τα στοιχεία, γιατί, σύμφωνα με την Ελληνική Επιτροπή Ναυτιλιακής Συνεργασίας του Λονδίνου –το γνωστό Committee του Λονδίνου-, για πρώτη φορά μετά από πολλά χρόνια ο αριθμός των ελληνόκτητων πλοίων, δηλαδή τα πλοία υπό ελληνική σημαία, υποχώρησε στην τρίτη θέση. Στην πρώτη θέση είναι πλέον το νηολόγιο των Νήσων Μάρσαλ με επτακόσια ενενήντα ένα πλοία -και ποσοστό 19% περίπου του συνόλου του ελληνόκτητου εμπορικού στόλου-επτακόσια εβδομήντα πέντε της Λιβερίας και επτακόσια σαράντα επτά της Ελλάδας.

Επίσης, είναι αξιοσημείωτο το γεγονός ότι, σύμφωνα, επίσης, με τα στοιχεία του United Nations Committee of Trade and Development, δηλαδή της Επιτροπής των Ηνωμένων Εθνών για το Εμπόριο και την Ανταγωνιστικότητα, ενώ ο ελληνικός εμπορικός στόλος από το 2014 ως το 2016 αυξάνεται περίπου κατά 3,06%, το ελληνικό νηολόγιο υποχωρεί. Και αυτό, επίσης, πιστοποιείται από τα στοιχεία της Ελληνικής Επιτροπής Ναυτιλιακής Συνεργασίας του Λονδίνου, που κατά την 1η Μαρτίου του 2017 ο ελληνόκτητος στόλος, δηλαδή τα πλοία υπό ελληνική σημαία, είναι μείον εξήντα δύο πλοία.

Επίσης, σε σχέση με τα ανταγωνιστικά νηολόγια, παρ’ όλο που έχουν γίνει πολλές και φιλότιμες προσπάθειες στην κατεύθυνση γρηγορότερης διοικητικής υποστήριξης του ελληνικού νηολογίου, υπάρχουν σημαντικές γραφειοκρατικές διαδικασίες.

Τα ανταγωνιστικά νηολόγια παρέχουν περισσότερες πληροφορίες, παραδείγματος χάρη στα πλοία, τα οποία κατασκευάζονται στα ναυπηγεία του εξωτερικού, στην κατεύθυνση περισσότερων πληροφοριών και προς τα ναυπηγεία, αλλά και προς τους νηογνώμονες.

Άρα, με βάση αυτά, κύριε Υπουργέ και επειδή ακριβώς αντιλαμβανόμαστε ότι δεν υπάρχει στρατηγική πάνω στην αντιμετώπιση του συγκεκριμένου ζητήματος, θα ήθελα να σας ρωτήσω το εξής. Πρώτον: Ποιες είναι οι ενέργειες τις οποίες θα κάνετε το επόμενο χρονικό διάστημα, έτσι ώστε να καταστήσετε περισσότερο ανταγωνιστική και ελκυστική την ελληνική σημαία;

Επίσης, ένα άλλο ερώτημα είναι: Ποιες είναι οι ενέργειες που θα κάνετε, έτσι ώστε να υπάρχει ουσιαστικός εκσυγχρονισμός της ελληνικής ναυτιλιακής διοίκησης, μακριά από θεσμικούς πειραματισμούς, τους οποίους ζήσαμε στο παρελθόν και ήταν και αχρείαστοι, αλλά και ανεφάρμοστοι και τελικά, πόσες θέσεις Ελλήνων ναυτικών χάθηκαν μετά από τη μείωση των νηολογίων μεταξύ 2015 και 2016 και πώς σκοπεύετε να αναστρέψετε αυτή την κατάσταση;

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο για τρία λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Ενδιαφέρουσα είναι η πρωτοβουλία του συναδέλφου, γιατί έρχεται στο Ελληνικό Κοινοβούλιο η συζήτηση ενός πάρα πολύ σημαντικού ζητήματος, που συνδέεται με τη ναυτιλία, ένα ζήτημα που θα τολμούσα να πω, κύριε Πρόεδρε, ότι όλα αυτά τα χρόνια, στη συνείδηση και στις προτεραιότητες του πολιτικού συστήματος, ήταν κάπως στο περιθώριο. Αυτό καταδεικνύεται από τη λογική που είχε εφαρμοστεί όλα αυτά τα χρόνια στο χώρο της ναυτιλίας.

Όταν ο αείμνηστος Κωνσταντίνος Καραμανλής, κύριε Πρόεδρε, έθεσε υπό την ευθύνη του Συντάγματος τους νόμους για τη ναυτιλία, οι Έλληνες ναυτικοί ήταν εκατόν πενήντα χιλιάδες. Όταν ήρθε ο ΣΥΡΙΖΑ στην εξουσία, κύριε Πρόεδρε, βρήκαμε να είναι έξι χιλιάδες στην ποντοπόρα ναυτιλία. Φαντάζομαι ότι δεν κυβερνούσε ο ΣΥΡΙΖΑ όλα αυτά τα χρόνια, για να έχει την ευθύνη αυτής της ραγδαίας μείωσης του στελεχιακού δυναμικού, που έχει ελληνική καταγωγή στην ποντοπόρο ναυτιλία.

Το δεύτερο είναι ότι όλες οι κυβερνήσεις έκαναν διάφορες προσπάθειες να φέρουν Έλληνες στη ναυτιλία.

Μείωσαν δέκα φορές τις συνθέσεις, κύριε Πρόεδρε.

Η τελευταία μείωση έγινε το 2005, κύριε συνάδελφε και εγώ θεωρώ ότι καλοπροαίρετα ο τότε Υπουργός το έκανε, πιστεύοντας στις υποσχέσεις ότι θα έρθουν πλοία στην ελληνική σημαία.

Αυτή η κατάσταση, ξέρετε πάρα πολύ καλά ότι συνεχίζεται συνεχώς μέχρι και σήμερα και γνωρίζετε ότι αυτό είναι ένα γενικότερο πρόβλημα. Δεν είναι πρόβλημα της Ελλάδας, είναι πρόβλημα πολλών ευρωπαϊκών χωρών.

Πρόσφατα, ήμουν στο Ανόβερο, σε μια παγγερμανική συνδιάσκεψη για τη ναυτιλία. Είχε έρθει και η κ. Μέρκελ. Αν διαβάσετε την ομιλία της, απευθύνθηκε στους Γερμανούς εφοπλιστές, λέγοντάς τους ότι δεν είναι δυνατόν να παίρνουν τα πλοία τους από τη γερμανική σημαία και να τα πηγαίνουν σε σημαίες ευκαιρίας. Αυτή είναι μια δύσκολη πραγματικότητα, την οποία θα πρέπει να δούμε πώς θα αντιμετωπίσουμε.

Παρά τις δυσκολίες αυτές –και εγώ αναγνωρίζω ότι όλα αυτά τα χρόνια έχουμε μία μείωση του αριθμού της σημαίας- πρέπει να σας πω ότι έχουμε κάτι άλλο καινούργιο. Έχουμε αύξηση της χωρητικότητας. Ξέρετε, τα πλοία πληρώνουν φόρο με βάση τη χωρητικότητα. Άρα λοιπόν, έχουμε αντιστάθμισμα σ’ αυτό το γεγονός που λέτε.

Επειδή, όμως, θέσατε ένα ερώτημα –και δεν θέλω να αποφύγω να απαντήσω- για το πόσοι ναυτικοί έχουν χάσει τη δουλειά τους απ’ αυτό, θέλω να σας πω ότι δεν έχει χάσει κανείς τη δουλειά του, γιατί ξέρετε πολύ καλά, κύριε συνάδελφε, ότι οι καπεταναίοι, δηλαδή οι αξιωματικοί στην ποντοπόρο ναυτιλία και οι Έλληνες μηχανικοί, είναι περιζήτητοι. Μαλώνουν οι εφοπλιστές και λένε χαρακτηριστικά: «Κλέβουμε ο ένας τον καπετάνιο του άλλου».

Εδώ, λοιπόν, είναι ένα ζήτημα για το οποίο πρέπει να συζητήσουμε, διότι τα τελευταία χρόνια –ίσως και κάτω από την πίεση των μνημονιακών μέτρων- οι διακόσιες ογδόντα μόνιμες θέσεις στις ακαδημίες εκπαίδευσης έγιναν ογδόντα. Καταλαβαίνετε τι σημαίνει αυτό; Καταλαβαίνετε τι υποβάθμιση είναι αυτό για τον τομέα της εκπαίδευσης σ’ αυτόν τον χώρο; Εδώ έχουμε σημάνει συναγερμό. Έχουμε ξεκινήσει μία πολύ σημαντική προσπάθεια.

Όμως ακόμα και στον τομέα στον οποίο αναφέρεστε, έχουμε κάνει πολύ σημαντικά βήματα σε συνεννόηση με όλους αυτούς τους θεσμούς του χώρου. Μειώσαμε τον χρόνο έκδοσης των αδειών εγκατάστασης εταιρειών. Μέχρι σήμερα, μέχρι πριν από ένα χρόνο, έπρεπε να υπογράψουν τρεις Υπουργοί. Τώρα υπογράφει μόνο ο Υπουργός Ναυτιλίας. Το έχουμε μειώσει σημαντικά. Έχουμε καθιερώσει πλέον ηλεκτρονική υποβολή ενοποιημένης αίτησης στοιχείων για την εγκατάσταση εταιρειών.

Προσπαθούμε, λοιπόν, με κάθε τρόπο να δημιουργήσουμε τις καλύτερες δυνατές συνθήκες, ώστε να αποκτήσει η ελληνική σημαία ελκτικότητα. Όμως πρέπει να τονίσουμε ότι η ελληνική σημαία παραμένει στη «λευκή λίστα» του Μνημονίου των Παρισίων και θεωρείται μία από τις πιο ποιοτικές σημαίες στον κόσμο.

Κύριε Πρόεδρε, αυτά ήθελα να πω. Θα πω τα υπόλοιπα στη δευτερολογία μου.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Πλακιωτάκη, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ:** Κύριε Υπουργέ, ομολογουμένως περίμενα να ακούσω άλλα πράγματα από την απάντησή σας. Θα ήθελα να είστε πολύ πιο συγκεκριμένος. Νομίζω ότι παραμένετε πιστός στην τακτική και πολιτική του ΣΥΡΙΖΑ, η οποία συνοψίζεται στο «άλλα λόγια να αγαπιόμαστε».

Εγώ σας παρέθεσα συγκεκριμένα στοιχεία και για τη μείωση του ελληνικού νηολογίου και για την αύξηση του εμπορικού ελληνόκτητου στόλου, με παράλληλη μείωση του ελληνικού νηολογίου.

Επίσης, θα σας παραθέσω ένα ακόμα αδιαμφισβήτητο στοιχείο, το οποίο οφείλεται κυρίως στη δική σας πολιτική όσον αφορά τον περιορισμό κεφαλαίων, τα γνωστά capital control. Το ναυτιλιακό συνάλλαγμα μειώθηκε το 2014 από τα 13 δισεκατομμύρια ευρώ, στα μόλις 7.800.000 ευρώ το 2016. Αυτό είναι δικό σας επίτευγμα, στη λογική των capital control, δηλαδή του κλεισίματος των τραπεζών.

Όμως κύριε Υπουργέ, εγώ θέλω να σας θέσω κι ένα άλλο ζήτημα, γιατί φαίνεται ότι δεν σας έπεισα με τα στοιχεία τα οποία σας παρέθεσα. Γνωρίζετε πολύ καλά ότι από το 2020, σύμφωνα με τον Διεθνή Ναυτιλιακό Οργανισμό θα αλλάξει το μείγμα του ναυτιλιακού καυσίμου, δηλαδή θα έχουμε πετρέλαιο με χαμηλή περιεκτικότητα σε θείο 0,5% σε όλες τις θαλάσσιες μεταφορές, εκτός από τις χώρες που ήδη εφαρμόζεται με περιεκτικότητα σε θείο 0,1%. Αυτές είναι οι χώρες της Βαλτικής, η Βόρεια Θάλασσα, οι ανατολικές και δυτικές ακτές των ΗΠΑ και του Καναδά και η περιοχή της Καραϊβικής που ανήκει στις ΗΠΑ.

Αντιλαμβάνεστε ότι σύμφωνα μ’ αυτούς τους νέους περιβαλλοντικούς κανονισμούς, πολλά πλοία τη δεκαετία που έρχεται, από το 2020 μέχρι το 2030 θα αποσυρθούν. Αντιλαμβάνεστε, λοιπόν, ότι οι προκλήσεις είναι μπροστά μας.

Αν δεν λάβουμε έγκαιρα κατάλληλα μέτρα, έτσι ώστε να προσεγγίσουμε πλοία στο εθνικό νηολόγιο, αυτό θα έχει αρνητικές συνέπειες και για την εθνική οικονομία και για την απασχόληση και για τις παραναυτιλιακές δραστηριότητες και φυσικά για το εμπορικό μας ισοζύγιο, όπου η ναυτιλία γνωρίζετε πολύ καλά ότι συμβάλλει στο 30%.

Αντί, λοιπόν, για τις γενικόλογες αναφορές σας και τις προτεραιότητές σας, που κανένας δεν μπορεί να τις αμφισβητήσει ως προς την ιεράρχησή τους, εγώ πιστεύω ότι πρέπει να πάρετε συγκεκριμένες πρωτοβουλίες προς αυτή την κατεύθυνση. Νομίζω ότι έχουμε να κερδίσουμε πολλά, έτσι ώστε και το εθνικό νηολόγιο να στηρίξουμε, αλλά κυρίως να στηρίξουμε την ελληνική ναυτιλία που σε μια περίοδο μεγάλης οικονομικής και κοινωνικής κρίσης, παρ’ όλα αυτά, διατηρεί το μεγάλο συγκριτικό μας πλεονέκτημα να είμαστε πρώτοι στον κόσμο. Αυτό φυσικά σε καμμία περίπτωση δεν θα πρέπει να το απωλέσουμε.

Άρα κρίνεται σημαντικό να πάρετε τώρα τις συγκεκριμένες πρωτοβουλίες, έτσι ώστε πραγματικά να στηρίξουμε στην πράξη την ανταγωνιστικότητα της ελληνικής ναυτιλίας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, πράγματι η συζήτηση είναι ενδιαφέρουσα.

Θέλω να πω, λοιπόν, στον αγαπητό μου συνάδελφο ότι οι πολιτικές που ασκήθηκαν μέχρι σήμερα, δεν μπόρεσαν να αναχαιτίσουν όλα αυτά τα χρόνια αυτό το φαινόμενο που πραγματικά οδηγούσε την ελληνική ναυτιλία, ενώ είναι πρώτη στον κόσμο, ενώ διαθέτουμε πάνω από τεσσερισήμισι χιλιάδες ελληνικής πλοιοκτησίας πλοία, στη σημαία να είναι όλο και λιγότερα πλοία. Αυτή είναι μια πραγματικότητα την οποία δεν μπορούμε να αποφύγουμε.

Επειδή μου είπε ότι δεν απάντησα συγκεκριμένα, τον ρωτώ τι προτείνει για να αναχαιτίσουμε αυτή τη φθίνουσα πορεία. Να μειώσουμε ακόμα τη σύνδεση του προσωπικού, κύριε συνάδελφε, των Ελλήνων στα πλοία;

**ΠΡΟΕΔΡΕΥΩΝ (Γεώργιος Βαρεμένος):** Ρητορική είναι η ερώτηση.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Διότι το κόστος, κύριε συνάδελφε, είναι ακριβώς αυτό που σπρώχνει τα πλοία, διότι οι ελληνικές εργασιακές συμβάσεις έχουν άλλον χαρακτήρα, και είναι άλλο αυτό που θέλουν κάποιοι να επιβάλλουν. Καταλαβαίνετε για τι πράγμα μιλάω.

Από εκεί και πέρα, ποιες είναι οι προσπάθειες που κάναμε; Επισκέφθηκα το Λονδίνο, κύριε συνάδελφε. Είχε να πάει Έλληνας Υπουργός Ναυτιλίας –να το ακούσει ο ελληνικός λαός- στους Lloyd's του Λονδίνου είκοσι επτά χρόνια.

Αυτή η Κυβέρνηση, κύριε συνάδελφε, ξεκίνησε μια προσπάθεια, ακριβώς επειδή το ποσοστό συμμετοχής της ελληνικής ναυτιλίας είναι μεγάλο στον τζίρο όλων αυτών των ασφαλιστικών εταιρειών, και είμαστε σε έναν διάλογο να διεκδικήσουμε –και εδώ θέλουμε και τη στήριξη της Αντιπολίτευσης- την έδρα αυτών των εταιρειών μετά το Brexit, τουλάχιστον οι θυγατρικές που ασχολούνται με τη ναυτιλία να είναι στην Ελλάδα.

Όμως, δεν περιοριζόμαστε μόνο σε αυτό το σημείο. Έχουμε ξεκινήσει μια πολύ σημαντική προσπάθεια να αποδεσμεύσουμε τα ναυπηγεία. Ξέρετε πάρα πολύ καλά τι έγινε τα τελευταία δέκα χρόνια στον χώρο της ναυπηγοεπισκευαστικής ζώνης.

Για να απαντήσουμε ακριβώς σε αυτήν την πρόκληση την οποία αναφερθήκατε πολύ σωστά, της μετατροπής πολλών πλοίων ώστε να χρησιμοποιούν «πράσινη» ενέργεια -διότι μετά από αυτή την ημερομηνία το 2020-2022 θα πρέπει τα καταπλέοντα στα λιμάνια της Ευρώπης πλοία να χρησιμοποιούν ακριβώς αυτή την ενέργεια που να προστατεύεται περισσότερο το περιβάλλον- προσπαθούμε να αντιμετωπίσουμε τα προβλήματα που έχουν προκύψει από τις λαθεμένες πολιτικές, που έκλεισαν ουσιαστικά το ναυπηγείο του Σκαραμαγκά.

Προσπαθούμε και ζητούμε από τον «COSCO», προκριματικά και κατά προτεραιότητα, να υλοποιήσει τις συμβατικές της υποχρεώσεις που αναφέρονται στην ναυπηγοεπισκευαστική ζώνη. Δηλαδή τον Σεπτέμβριο θα είναι εδώ η δεξαμενή των ογδόντα χιλιάδων τόνων. Και προγραμματίζεται να βρεθεί χώρος για τη δεξαμενή των τριακοσίων πενήντα χιλιάδων τόνων. Συνεργαζόμαστε με την Ευρωπαϊκή Ένωση για να βρούμε τρόπο να απελευθερώσουμε τη μεγάλη δεξαμενή του ναυπηγείου Σκαραμαγκά.

Και πρέπει να σας πω ότι δυστυχώς έχω πληροφορίες ότι υπάρχουν και παράγοντες στην Ελλάδα που δεν το θέλουν αυτό. Kαι γίνεται και μεγάλη προσπάθεια να ενεργοποιηθούν περισσότερο τα ναυπηγεία Ελευσίνας και Νεωρίου, γιατί ακριβώς θέλουμε απέναντι σε αυτή την πρόκληση, την πολύ μεγάλη, η Ελλάδα να είναι έτοιμη να απαντήσει. Όπως δουλεύουμε και πάρα πολύ ουσιαστικά στον τομέα της λιμενικής βιομηχανίας.

Κύριε συνάδελφε, η χώρα δεν είχε καταγεγραμμένα τα λιμάνια, τους όρμους, τα αγκυροβόλια πουθενά. Αυτή την πραγματικότητα παραλάβαμε. Σήμερα, λοιπόν, σας καλώ να έρθετε στο Υπουργείο Ναυτιλίας και Νησιωτικής Πολιτικής και να σας ενημερώσω για όλα αυτά που έχουν γίνει μέχρι στιγμής, σε αυτό το λίγο χρονικό διάστημα.

Προχωρούμε στη διαδικασία του cluster. Δεν είχε η χώρα τέτοια δυνατότητα. Λοιπόν, όλα αυτά δημιουργούν μία κινητικότητα.

Και επειδή μιλήσατε και για τα capital controls, πράγματι υπάρχει ένα πρόβλημα με τα capital controls και εμείς προσπαθούμε και αυτό να το λύσουμε. Αλλά προχωρούμε σε δύο καινούργιες πρωτοβουλίες:

Πρώτον, έπειτα από δεκαπέντε χρόνια προσπαθειών γίνεται σημαντική και ουσιαστική προσπάθεια σε συνεργασία με την Κεφαλαιαγορά, την Εθνική Τράπεζα και το Χρηματιστήριο, να εκδοθεί ομόλογο από Έλληνες εφοπλιστές, για να φέρουμε εφοπλιστικό χρήμα και τους εφοπλιστές εδώ στο ελληνικό Χρηματιστήριο. Και είναι πάρα πολύ σημαντικό.

Όπως και κάτι ακόμη. Το 2012 ψηφίστηκε ο νόμος που εξουσιοδοτούσε τους Υπουργούς Οικονομικών και Ναυτιλίας να προχωρήσουν σε έκδοση κοινής υπουργικής απόφασης προκειμένου να καθιερωθεί η δυνατότητα του leasing και στα ποντοπόρα και στα πλοία αναψυχής. Και φαντάζομαι ότι το ξέρετε.

**ΠΡΟΕΔΡΕΥΩΝ (Γεώργιος Βαρεμένος):** Ναι, να βάλουμε μία τελεία, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κλείνω, κύριε Πρόεδρε.

Ξέρετε πολύ καλά τι λένε οι φορείς αυτού του χώρου για τις πρωτοβουλίες του Υπουργείου Ναυτιλίας, ακριβώς γιατί θέλουμε να διευκολύνουμε και μέσα από αυτή τη διαδικασία την ανάπτυξη αυτού του τομέα.

Κλείνω, κύριε Πρόεδρε, λέγοντας ότι το Υπουργείο έχει επεξεργαστεί ένα αφήγημα με δώδεκα συγκεκριμένους στόχους που ξεκινούν από την εκπαίδευση, τη Ναυπηγοεπισκευαστική Ζώνη, το cluster, την ποντοπόρο ναυτιλία, την ακτοπλοΐα, τη νησιωτική πολιτική, τη λιμενική βιομηχανία, για να μπορέσουμε πραγματικά να δώσουμε στόχους σε αυτούς τους τομείς.

Και επειδή αντιλαμβανόμαστε ότι είναι μια υπόθεση εθνικής σημασίας, έχουμε το πολιτικό κουράγιο, μόλις είμαστε έτοιμοι να θέσουμε αυτή την πρωτοβουλία, αυτό το αφήγημα, υπόψιν όλων των κομμάτων, να συνεργαστούμε επάνω σε αυτό το θέμα και εάν μπορέσουμε –επιτέλους- να ασκήσουμε μια εθνική πολιτική όλοι μαζί σε αυτό το πολύ κρίσιμο ζήτημα, γιατί με μια τέτοια πολιτική μπορούμε πραγματικά να αντιμετωπίσουμε και τους κινδύνους, αλλά και να δώσουμε ακόμη περισσότερη ώθηση σε αυτόν τον τομέα, που πραγματικά η Ελλάδα πρωτοστατεί σε όλον τον κόσμο.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κάνω γνωστό ότι δεν θα συζητηθούν λόγω αναρμοδιότητας η έκτη με αριθμό 825/9-5-2017 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με την ακύρωση των πιστοποιητικών των ατόμων με χρόνιες παθήσεις από τα Κέντρα Πιστοποίησης Αναπηρίας (ΚΕΠΑ). Αρμόδιο Υπουργείο είναι το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης.

Επίσης, η πρώτη με αριθμό 3826/1-3-2017 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών,με θέμα «να χυθεί άπλετο φως στα έργα και τις ημέρες του κ. Καλογρίτσα με τη χρηματοδότησή του από την «Attica Bank» και την ανάληψη έργων οδοποιίας του τμήματος Πατρών-Πύργου», δεν θα συζητηθεί.

Λόγω κωλύματος του ερωτώντος Βουλευτού, δεν θα συζητηθεί η ένατη με αριθμό 682/3-4-2017 επίκαιρη ερώτηση δεύτερου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (Ζ.Ο.Ε.) του Άργους.

Επίσης, λόγω κωλύματος του ερωτώντος Βουλευτού, δεν θα συζητηθεί η δεύτερη με αριθμό 4605/29-3-2017 ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Υποδομών και Μεταφορών, σχετικά με την οικονομική ασφυξία στις δημόσιες αστικές συγκοινωνίες.

Επίσης, δεν θα συζητηθεί λόγω απουσίας των αρμόδιων Υπουργών στο εξωτερικό, η όγδοη με αριθμό 698/5-4-2017 επίκαιρη ερώτηση δεύτερου κύκλου του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την «ραγδαία αύξηση της ανεργίας στην Καστοριά επί κυβερνήσεως ΣΥΡΙΖΑ».

Επίσης, δεν θα συζητηθεί η πέμπτη με αριθμό 808/8-5-2017 επίκαιρη ερώτηση δευτέρου κύκλου της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με το τηλεοπτικό σήμα σε απομακρυσμένες περιοχές.

Επίσης, ο υποφαινόμενος ζητεί ολιγοήμερη άδεια απουσίας στο εξωτερικό από 26 Μαΐου έως 27 Μαΐου τρέχοντος έτους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Θα συζητηθεί τώρα η τέταρτη με αριθμό 824/9-5-2017 επίκαιρη ερώτηση δευτέρου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Εσωτερικών,σχετικά με τον καθαρισμό της κοίτης των ποταμών Τσικνιά, Μυλοπόταμου και Γκαγκαδέλλη στη Λέσβο.

Κύριε Τάσσο, έχετε τον λόγο για δύο λεπτά.

**ΣΤΑΥΡΟΣ ΤΑΣΣΟΣ:** Κύριε Υπουργέ, με την καταστροφική πλημμύρα στις 28 Νοέμβρη του 2016 οι κοίτες των ποταμών Τσικνιά και Μυλοπόταμου υπέστησαν μεγάλες καταστροφές. Ειδικά η κοίτη του ποταμού Τσικνιά υποχώρησε, με αποτέλεσμα οι παρακείμενες ιδιοκτησίες να υποστούν μεγάλες ζημιές και απώλειες σε φυτικό και ζωικό κεφάλαιο. Για αυτές τις απώλειες, βέβαια, ακόμα περιμένουν οι αγρότες και οι κτηνοτρόφοι να αποζημιωθούν. Οι αγρότες και οι κτηνοτρόφοι της περιοχής ανησυχούν, καθώς αν δεν ληφθούν άμεσα μέτρα καθαρισμό των ποταμών, την ενίσχυση των αναχωμάτων και το άνοιγμα των εκβολών, σε περίπτωση άλλων νεροποντών θα υπάρξουν νέες ζημιές και καταστροφές.

Επίσης, αναγκαία κρίνεται η κατασκευή τεχνικού έργου και ενίσχυση των αναχωμάτων του ποταμού Γκαγκαδέλλη, τα Βουβάρια, όπως λέγεται αλλιώς, αφού σε κάθε βροχόπτωση η ροή που καταστρέφει το αγροτικό δίκτυο κάνοντας αδύνατη τη μετάβαση στις ιδιοκτησίες και τα κοπάδια των αγροτών και των κτηνοτρόφων.

Η ερώτηση, λοιπόν, είναι πάρα πολύ συγκεκριμένη, κύριε Υπουργέ, επειδή ακριβώς το πρόβλημα είναι πάρα πολύ συγκεκριμένο. Τι μέτρα θα λάβει η Κυβέρνηση για να διατεθούν όλα τα αναγκαία κονδύλια με έκτακτη επιχορήγηση από τον κρατικό προϋπολογισμό, προκειμένου να γίνει καθαρισμός των ποταμών, ενίσχυση των αναχωμάτων και το άνοιγμα των εκβολών τους, αλλά και κατασκευή τεχνικού έργου στον ποταμό Γκαγκαδέλλη;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Τάσσο, η αλήθεια είναι ότι φαινόμενα καιρικά ιδιαίτερης έντασης τα τελευταία χρόνια ολοένα και περισσότερο είναι πραγματικότητα, είναι γεγονός. Επίσης σε αρκετές περιπτώσεις οι υποδομές της χώρας, τα αντιπλημμυρικά έργα, είναι καταπονημένα. Η στενότητα των πόρων έχει αφήσει το αποτύπωμά της σε αυτούς όλους τους τομείς.

Νομίζω, όμως, ότι με βάση την πραγματικότητα αυτή και τα μέσα που διαθέτουμε, προσπαθούμε ως Κυβέρνηση να συντονίσουμε τις αρμόδιες υπηρεσίες, να αξιοποιήσουμε όσα μέσα έχουμε στη διάθεσή μας και να ανταποκριθούμε με τον καλύτερο δυνατό τρόπο στις ανάγκες και στα θέματα τα οποία θίξατε κι εσείς.

Πιο αναλυτικά, σε σχέση με τους συγκεκριμένους ποταμούς Τσικνιά, Μυλοπόταμο και Γκαγκαδέλλη, μετά το ισχυρό πλημμυρικό φαινόμενο της 30-11-2016 η ενημέρωση που έχω είναι ότι, σχετικά με την Περιφέρεια, το συντονιστικό όργανο πολιτικής προστασίας σε συνεδρίασή του στις 30-11-2016 αποφάσισε την άμεση αποκατάσταση των φυσικών αναχωμάτων. Επίσης, με έγγραφο πάλι από την περιφέρεια Βορείου Αιγαίου με ημερομηνία 11-5-2017 έχω ενημερωθεί πως έχουν σχεδόν αποκατασταθεί πλήρως τα φυσικά αναχώματα του χειμάρρου Τσικνιά.

Επίσης, έχουν κινηθεί οι διαδικασίες για την περιβαλλοντική αδειοδότηση των έργων που σχετίζονται με τους συγκεκριμένους ποταμούς, ενώ έχει εξασφαλιστεί πίστωση 130.000 για εκπόνηση μελέτης, η οποία έχει εγκριθεί, σύμφωνα με την υπ’ αριθμ. απόφαση 386/2017.

Εκ μέρους του Υπουργείου Υποδομών και Μεταφορών έχει ανατεθεί μελέτη για την κατασκευή έργων ύδρευσης του Νομού Λέσβου, προϋπολογισμού 3.305.397 ευρώ, η οποία αφορά και την κατασκευή αργιλικού φράγματος για τον χείμαρρο Τσικνιά. Νομίζω ότι το συγκεκριμένο έργο έχει ως σκοπό την τροφοδοσία της πόλης της Μυτιλήνης και να καλύψει τις ανάγκες ύδρευσης, καθώς και της Καλλονής και της Αγίας Παρασκευής.

Επίσης, από το Υπουργείο Αγροτικής Ανάπτυξης έχουν υπάρξει οι καταγραφές με βάση τα κλιμάκια του ΕΛΓΑ και έχουν υποβληθεί περίπου διακόσιες εβδομήντα δηλώσεις. Έχει κοινοποιηθεί στους πληγέντες παραγωγούς και έχει καταβληθεί ποσό της τάξης των 630 χιλιάδων ευρώ για απώλειες φυτικού και ζωικού κεφαλαίου.

Σχετικά με το Υπουργείο Εσωτερικών, αυτό το οποίο σας γνωρίζω είναι ότι τα χρήματα που έχουν προβλεφθεί για κάλυψη δαπανών εκτέλεσης έργων και επενδυτικών δραστηριοτήτων για το 2016 για τον νομό της Λέσβου, ανέρχονται στο ποσό των 2.017.230 ευρώ και το ίδιο ακριβώς ποσό προβλέπεται για το 2017.

Επίσης, μέσα στην τρέχουσα χρονιά έχουν εγκριθεί δαπάνες για θεομηνίες ύψους 150 χιλιάδων ευρώ. Έγινε στις 13 Ιανουαρίου. Επίσης, πάλι στις 13 Ιανουαρίου για αντιμετώπιση προβλημάτων λειψυδρίας 300 χιλιάδες ευρώ. Τα δύο παραπάνω ποσά δεν έχουν απορροφηθεί, διότι δεν έχουν κατατεθεί τα αντίστοιχα έγγραφα από τον δήμο.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Κύριε Υπουργέ, η επίκληση των έντονων καιρικών φαινομένων κάθε φορά για να δικαιολογούνται οι καταστροφές που προκαλούνται, έστω και από μια μικρή βροχόπτωση, είναι κοινότυπο. Όταν έγιναν οι καταστροφές, πήγα επανειλημμένα στη Λέσβο, όπως είχα υποχρέωση άλλωστε, και μίλησα με τους ανθρώπους, τους κτηνοτρόφους. Στα επτά χρόνια έχουν γίνει τρεις φορές τέτοια πλημμυρικά φαινόμενα. Είναι συνηθισμένο φαινόμενο αυτό και ένας βασικός λόγος που γίνονται αυτές οι πλημμύρες στην περιοχή της Καλλονής, της Αγίας Παρασκευής και της ευρύτερης περιοχής είναι ότι οι εκβολές των ποταμών δεν καθαρίζονται. Οι εκβολές των ποταμών δεν καθαρίζονται και αυτό έχει σαν συνέπεια, πρώτον, να γίνονται αυτά τα πλημμυρικά φαινόμενα και δεύτερον, να εμποδίζεται ο εμπλουτισμός και του κόλπου με θρεπτικά άλατα, που φέρνουν οι ποταμοί, αλλά και να μπαίνουν μέσα τα ψάρια και να αποθέτουν τα αβγά τους, ώστε μετά να μεγαλώνουν και να βγαίνουν έξω στον κόλπο. Να εμπλουτίζεται δηλαδή, ο κόλπος με αλιεύματα.

Επιπλέον, λέτε ότι έχουν διατεθεί κονδύλια. Αυτά τα κονδύλια όμως, δεν φαίνεται να πιάνουν τόπο. Το αγροτικό δίκτυο είναι σε άθλια κατάσταση. Όσον αφορά τις αποζημιώσεις, μόλις χθες όταν συζήτησα με τους ανθρώπους για να υποβάλω αυτήν την ερώτηση, μου είπαν ότι δεν έχουν ακόμα αποζημιωθεί. Ακόμα περιμένουν τις αποζημιώσεις τους. Πληρώνουν τον ΕΛΓΑ και αν κάποιος δεν πληρώσει, η οφειλή του πηγαίνει στην εφορία και είναι υποχρεωτική να την πληρώσει. Πληρώνουν οι αγρότες κανονικά τις εισφορές τους και δεν παίρνουν πίσω τα λεφτά που δίνουν για να αποζημιωθούν. Αφήστε αυτό που άκουγα προηγουμένως για τους εφοπλιστές, οι οποίοι μεταξύ των πενήντα έξι φοροαπαλλαγών, έχουν και δωρεάν πετρέλαιο. Οι αγρότες δεν έχουν δωρεάν πετρέλαιο. Οι εφοπλιστές εκβιάζουν για να παίρνουν ακόμα περισσότερα προνόμια, ενώ οι αγρότες -ειδικά οι μικροί και οι μεσαίοι-, είναι υπό εξαφάνιση, γιατί αυτό προβλέπει η κοινή αγροτική πολιτική.

Επομένως, είναι άμεση ανάγκη να ληφθούν συγκεκριμένα μέτρα, ώστε να γίνει ο καθαρισμός των ποταμών, ο καθαρισμός των εκβολών και η ενίσχυση των αναχωμάτων. Δεν είναι δυνατόν κάθε φορά που θα βρέξει λίγο παραπάνω να έχουμε τέτοια φαινόμενα και τέτοιες καταστροφές. Οι απώλειες σε πρόβατα και καλλιέργειες ήταν εκατοντάδες, σε φυτικό και ζωικό κεφάλαιο.

Επομένως, περιμένουμε από εσάς συγκεκριμένες απαντήσεις και συγκεκριμένες λύσεις στα συγκεκριμένα προβλήματα που σας ανέφερα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ** (**ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Νομίζω, κύριε Τάσσο, ότι δεν με παρακολουθήσατε, αλλιώς δεν καταλαβαίνω αυτά που είπατε στη δευτερολογία σας.

Ήμουν απόλυτα συγκεκριμένος στο τι έχει δοθεί σε πληγέντες παραγωγούς και ανέφερα συγκεκριμένο ποσό των 630.000 ευρώ. Αυτή είναι η ενημέρωση που έχω πάρει από τον ΕΛΓΑ. Δεν ξέρω τι είδους ενημέρωση είχατε εσείς και ποιος σας το είπε, αλλά δεν νομίζω να ψεύδονται οι υπηρεσίες και ο οργανισμός. Έχει καταβληθεί –και αυτό το γνωρίζετε- αυτή η αποζημίωση στους ασφαλιστικά ενήμερους. Εάν υπάρχουν άλλες υποχρεώσεις, προφανώς ίσως δεν έχουν πάει τα λεφτά.

Ήμουν απόλυτα σαφής και στις μελέτες που έχουν δρομολογηθεί και ακριβώς τα ποσά τα οποία έχουν διατεθεί. Μάλιστα σε κάποια από αυτά σας ανέφερα -ιδιαίτερα αυτά που αφορούν τους λογαριασμούς του Υπουργείου Εσωτερικών- πως ενώ έχουν εγκριθεί από τον Ιανουάριο, δεν έχει γίνει καμμία απορρόφηση.

Για τον καθαρισμό των ποταμών υπάρχει μια συναρμοδιότητα με βάση το θεσμικό πλαίσιο που διέπει την αυτοδιοίκηση, τόσο εκ μέρους του δήμου, όσο και εκ μέρους της περιφέρειας. Από εκεί και έπειτα οι δύο βαθμοί αυτοδιοίκησης πρέπει να σταθούν στο ύψος τους, έτσι ώστε να υπάρχει συνεργασία και να γίνει σαφές ποιος κάνει τι. Δηλαδή, αυτή η στάση καμμιά φορά που παρουσιάζεται –και δεν το λέω για τη συγκεκριμένη περίπτωση, αλλά κάνω ένα γενικό σχόλιο- ότι ο ένας τα ρίχνει στον άλλον, πρέπει κάποια στιγμή να σταματήσει.

**ΣΤΑΥΡΟΣ ΤΑΣΣΟΣ:** Σε εμάς το λέτε αυτό;

**ΠΑΝΑΓΙΩΤΗ**Σ **(ΠΑΝΟΣ) ΣΚΟΥΡΛΕΤΗΣ: (Υπουργός Εσωτερικών):** Όχι, προφανώς δεν ακούσατε επειδή μιλάγατε στο τηλέφωνο.

Λέω ότι η ευθύνη για τον καθαρισμό των ποταμών ανήκει στον δήμο και στην περιφέρεια και ξεχωριστά και από κοινού. Άρα, όσα ποσά έχουμε και όσα διαθέτουμε, δεν είναι άπειρα αυτά…

**ΣΤΑΥΡΟΣ ΤΑΣΣΟΣ:** Αλλά είναι δικιά σας υποχρέωση να το λύσετε το θέμα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ: (Υπουργός Εσωτερικών):** Μισό λεπτό. Αναγνωρίζουμε ότι υπάρχουν αρμοδιότητες οι οποίες ασκούνται από τον πρώτο και δεύτερο βαθμό αυτοδιοίκησης. Το θέμα είναι πώς θα τις στηρίζουμε αυτές και όχι να τις αποκαταστήσουμε. Η μορφή της οργάνωσης που υπάρχει αυτήν τη στιγμή στο κράτος μας και με βάση τον βαθμό αυτοτέλειας της τοπικής αυτοδιοίκησης επιβάλλει να ασκούνται κάποια πράγματα εκ μέρους τους. Νομίζω ότι αυτό που χρειάζεται είναι να αξιοποιήσουμε στον σωστό χρόνο, το συντομότερο δυνατό, τα μέσα που διαθέτουμε.

Σε σχέση με την αναφορά σας για τους Έλληνες εφοπλιστές, επηρεαστήκατε από την προηγούμενη ερώτηση. Εγώ δεν θα μπω στον πειρασμό να τη σχολιάσω. Πάντως εσείς είχατε το κέφι, το κάνατε, δικαίωμά σας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Γίνεται γνωστό στο Σώμα ότι δεν συζητηθεί η πρώτη με αριθμό 837/15-5-2017 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά με τη σύσταση Ογκολογικής Κλινικής στο Γενικό Νοσοκομείο Δράμας, λόγω κωλύματος του αρμόδιου Υπουργού.

Επίσης, δεν θα συζητηθεί η τρίτη με αριθμό 1775/6-12-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την «αδιαφορία του Υπουργείου Υγείας για το Νοσοκομείο Ζακύνθου» λόγω κωλύματος του αρμόδιου Υπουργού.

Δεν θα συζητηθεί η έβδομη με αριθμό 723/11-4-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με την απώλεια ζωής εξαιτίας των τραγικών ελλείψεων στην επείγουσα ιατρική στην Περιφερειακή Ενότητα Χαλκιδικής, λόγω κωλύματος του αρμοδίου Υπουργού.

Δεν θα συζητηθεί η δεύτερη με αριθμό 826/9-5-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη λήψη μέτρων ενίσχυσης της οικονομίας της Δωδεκανήσου, λόγω κωλύματος της Υφυπουργού κ. Παπανάτσιου, η οποία βρίσκεται εκτός Αττικής.

Δεν θα συζητηθεί η τρίτη με αριθμό 842/16-5-2017 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Παιδείας, Έρευνας και Θρησκευμάτων, σχετικά με τα σοβαρά προβλήματα στην καθαριότητα στις εγκαταστάσεις του ΤΕΙ Στερεάς Ελλάδας στα Ψαχνά Ευβοίας, λόγω κωλύματος του Υπουργού κ. Γαβρόγλου

Επίσης, δεν θα συζητηθεί η δεύτερη με αριθμό 827/11-5-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων,σχετικά με την αυθαίρετη και παράνομα διακριτική μεταχείριση υποψηφίων μελών Συνεργαζόμενου Εκπαιδευτικού Προσωπικού (ΣΕΠ) σε προκηρύξεις του Ελληνικού Ανοικτού Πανεπιστημίου (ΕΑΠ), λόγω κωλύματος του κυρίου Υπουργού.

Επίσης, δεν θα συζητηθεί η δέκατη με αριθμό 643/21-3-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων, σχετικά με την στήριξη και την αναβάθμιση του ΤΕΙ Μεσολογγίου.

Η ενδέκατη επίκαιρη ερώτηση του δεύτερου κύκλου με αριθμό 504/20-2-2017 του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων,σχετικά με «την εκπλήρωση του Τάματος του Έθνους», δεν θα συζητηθεί λόγω κωλύματος του κυρίου Υπουργού.

Επίσης, λόγω κωλύματος του κυρίου Υπουργού, δεν θα απαντηθεί η δωδέκατη επίκαιρη ερώτηση δεύτερου κύκλου με αριθμό 602/14-3-2017 του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ**.** Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών.

Λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Δικαιοσύνης, κ. Έφης Αχτσιόγλου, δεν θα συζητηθεί η πρώτη με αριθμό 838/15-5-2017 επίκαιρη ερώτηση του δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την καταπολέμηση της αδήλωτης εργασίας.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 18.46΄ λύεται η συνεδρίαση για την προσεχή Πέμπτη 25 Μαΐου 2017 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**